RBF วิ่งต่อ 3% ทำ “ออลไทม์ไฮ” สัญญาณเทคนิคสวย-พื้นฐานโตแกร่ง!
ผู้สื่อข่าวรายงานว่า ราคาหุ้น บริษัท อาร์ แอนด์ บี ฟู้ด …
19 พ.ย. 2562

ผู้สื่อข่าวรายงานว่า ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ล่าสุด ณ เวลา 11.45 น. อยู่ที่ระดับ 4.88 บาท ปรับตัวขึ้น 0.16 บาท หรือ 3.39% ด้วยมูลค่าการซื้อขาย 209.33 ล้านบาท

โดย บล.กรุงศรี ระบุในบทวิเคราะห์ (19 พ.ย. 2562) ให้แนวรับ RBF ที่ 4.66 บาท  แนวต้าน  4.84 , 5.00 บาท Cut loss        4.60 บาท โดยกราฟราย 60 นาทีเป็นแนวโน้มขาขึ้น Sideway up และราคายืนเกาะเส้น EMA 10 วันต่อเนื่อง พร้อมกับเครื่องมือ MACD + RSI ชี้ขึ้นเป็นสัญญาณซื้อจึงคาดว่าจะสามารถปรับตัวขึ้นต่อได้
อนึ่งก่อนหน้านี้ นายสุรนาถ กิตติรัตนเดช ประธานเจ้าหน้าที่ฝ่ายบัญชีและการเงิน บมจ.อาร์ แอนด์ บี ฟู้ด ซัพพลาย (RBF) เปิดเผยว่า ผลการดำเนินงานในไตรมาส 3/62 มีกำไรสุทธิ 105.91 ล้านบาท เติบโต 71.65% จากช่วงเดียวกันของปีก่อนที่มีกำไรสุทธิอยู่ที่ 61.70 ล้านบาท โดยมีกำไรขั้นต้น 267.88 ล้านบาท เติบโต 13.26% จากช่วงเดียวกันของปีก่อนที่มีกำไรขั้นต้น 236.51 ล้านบาท
โดยบริษัทมีรายได้จากการขายอยู่ที่ 668.36 ล้านบาท เติบโต 1.95% จากช่วงเดียวกันของปีก่อนที่มีรายได้จากการขายอยู่ที่ 655.55 ล้านบาท เนื่องจากการจำหน่ายสินค้ากลุ่มแป้งและซอสเพิ่มขึ้น โดยส่วนใหญ่เป็นการขยายตลาดทั้งในประเทศและต่างประเทศ ประกอบกับการเพิ่มขึ้นของลูกค้ารายใหม่และลูกค้ารายเดิม รวมทั้งบริษัทยังมียอดขายที่สูงขึ้นในกลุ่มซื้อมาขายไป (เทรดดิ้ง)
ขณะที่งวด 9 เดือนแรกของของปี 62 บริษัทมีกำไรสุทธิ 253.50 ล้านบาท เติบโต 9.30% จากช่วงเดียวกันของปีก่อนที่มีกำไรสุทธิอยู่ที่ 231.94 ล้านบาท เนื่องจากการเพิ่มขึ้นของยอดขายสินค้าทั้งในประเทศและต่างประเทศ โดยเฉพาะกลุ่มสินค้าที่มีกำไรขั้นต้นสูง รวมทั้งยังมีการบริหารจัดการต้นทุน และมีการจัดการสินค้าอย่างมีประสิทธิภาพ
ทั้งนี้ ในงวดดังกล่าวบริษัทมีรายได้จากการขายอยู่ที่ 2,035.39 ล้านบาท เติบโต 5% จากช่วงเดียวกันของปีก่อนที่มีรายได้จากการขาย 1,938.55 ล้านบาท เนื่องจากการเพิ่มขึ้นของสินค้ากลุ่มแป้งและซอสจำนวน 50.80 ล้านบาทที่ได้ขยายตลาดทั้งในประเทศและต่างประเทศ จากเพิ่มขึ้นของลูกค้ารายใหม่ และลูกค้ารายเดิม รวมถึงยังมีการเพิ่มขึ้นของสินค้ากลุ่มวัตถุแต่งกลิ่นรสและสีผสมอาหารจากกลุ่มลูกค้าในประเทศรายเดิม และจากการเพิ่มขึ้นของสินค้ากลุ่มผลิตภัณฑ์อบแห้งจากการจำหน่ายให้กับลูกค้าในประเทศรายเดิม
สำหรับกำไรขั้นต้นอยู่ที่ 815.12 ล้านบาท เติบโต 13.26% จากช่วงเดียวกันของปีก่อนมีกำไรขั้นต้น 719.72 ล้านบาท ส่วนใหญ่เป็นผลมาจากการเพิ่มขึ้นในยอดขายกลุ่มสินค้าที่มีกำไรขั้นต้นสูง ได้แก่ กลุ่มวัตถุแต่งกลิ่นรสและสีผสมอาหาร ประกอบกับบริษัทยังมีการบริหารจัดการต้นทุนอย่างมีประสิทธิภาพ ทำให้กำไรขั้นต้นมีการเติบโตอย่างแข็งแกร่ง
“ในช่วงไตรมาส 3/62 และ 9 เดือนของปี 62 ผลประกอบการมีการเติบโตทั้งกำไรสุทธิและรายได้ เพราะว่าได้รับผลบวกจากมาร์จิ้นของการขายสินค้าที่สูงขึ้น ทำให้การดำเนินงานมีการเติบโตอย่างแข็งแกร่ง และเป็นไปตามแผนที่วางไว้” นายสุรนาถ กล่าว
 